钦定古今图书集成/方舆汇编/职方典/第1331卷 > 《惠州修路记》明·吴高
## 钦定古今图书集成/方舆汇编/职方典/第1331卷 > 《惠州修路记》明·吴高

惠阳古属南海郡，历代更置不一。宋天禧四年，始改
惠州。国朝陞府焉。论其形势，象头山主其后，鼓角山
列于前。东则二江合流，西有丰湖环绕郡治之南，辟
为通衢，状如十字。南则宋之黎献臣、李思纯、李思义、
陈周翰、陈开五太守居之，名曰“万石。”东有肃政廉访
司，名曰“宣化。”西曰惠安，以郡治在焉。交衢之东曰名
“儒以省”，元张宋卿书堂在焉。交衢西北曰“元辅”，以丞
相留正第宅在焉。历年既久，街道倾圮，雨潦涂滑，行
者艰之。奉议大夫、同知苏侯，因年有秋，因府无事，因
民乐从，遂捐俸资，买石雇匠以倡之。缙绅士庶，咸资
助焉。去其缺坏，绳其曲直，治其低洼，植以砂土，砌以
坚珉。趋事赴工，不待督责。筑之登登，琢之铮铮，如鳞
之密，如矢之直，如砥之平。东西南北，气象一新。行旅
歌于涂，商贾庆于市，老者、少者、肩者、负者，皆忻忻然
有喜色。与夫使客之来往，轮蹄之出入，履坦涂而忘
险阻。始事于景泰六年之六月，天顺元年四月讫工，
耆老善士告予曰：“昔水东地势低洼，宋守钱酥筑作
平直，郡人便之，为立‘思德坊’。”今苏侯修道路，功倍前
年，非文何以垂后？愿请记之。夫道者，踏也，路者，露也，
言人所蹈而露见也。一达谓之道，四达谓之衢，九达
谓之逵。古者合方氏掌天下之道路，辰角见而雨毕
则除道，天根见而水涸则成梁。诚以民事不可缓如
此，然为守令者，或庸焉，或否焉，置六事于度外，况民
事乎？视公廨如传舍，况道路乎？侯能顺天时而劝民
事，其贤于人不亦远乎？虽然，子产以其乘舆济人于
溱洧，《孟子》谓其“惠而不知为政”，盖政有公平正大之
体，纲纪法度之施，固不专于私惠小利也。今之道路
修矣，然而环千里之民，寒欲衣，饥欲食，鳏寡孤独赖
我以生，争讼曲直倚我以平，子民之道皆当尽心焉。
道路云乎哉？侯自下车以来，平易近民，民亲爱之，所
至兴利。如筑长沙港口城以御海寇，筑苏村大壆堤
以捍水患，修本郡拱北、博邑、保宁二石桥以济往来。
惠政之行，方自兹始。呜呼！百年之废兴于一时，非众
之资财无以济厥事；非侯之心力安能成厥功？是用
勒词，告诸来者：侯名润，字子泽，广西桂林府灵川县
之《世家》云。